
ETTEPANEKUD
Kodanikuvabaduste, justiits- ja siseasjade komisjon palub vastutaval eelarvekontrollikomisjonil lisada oma resolutsiooni ettepanekusse järgmised ettepanekud:
[bookmark: restart]1.	märgib, et kontrollikoja aruanne eelarveaasta 2022 eelarve täitmise kohta ei sisalda märkusi Euroopa Andmekaitseinspektori (EDPS) kohta; kordab oma üleskutset kontrollikojale lisada oma iga-aastasesse auditisse Euroopa Andmekaitseinspektori raamatupidamise aastaaruanne ja esitada aruanne, võttes arvesse läbipaistvuse tähtsust kõigi liidu asutuste nõuetekohaseks toimimiseks;
2.	võtab rahuloluga teadmiseks Euroopa Andmekaitseinspektori avaldatud 2022. aasta aruande; rõhutab Euroopa Andmekaitseinspektori rolli Euroopa institutsioonide, ametite ja asutuste andmetöötlustoimingute järelevalves ja nõustamises; väljendab heameelt Euroopa andmekaitseinspektori korraldatud konverentsi „The Future of Data Protection: Effective Enforcement in the Digital World“ (Andmekaitse tulevik: tõhus täitmise tagamine digitaalmaailmas), mis tõi kokku rohkem kui 2000 osalejat, kes arutasid, kuidas üksikisikute õigust eraelu puutumatusele ja andmekaitsele tõhusalt kaitsta; tuletab meelde, et see konverents aitas kaasa komisjoni ettepanekule võtta vastu määrus, millega kehtestatakse isikuandmete kaitse üldmääruse täitmise tagamisega seotud täiendavad menetlusnormid;
3.	peab kahetsusväärseks, et ametikohtade loetelu täitmise määr on 2022. aasta eesmärgist madalam; tunnistab kvalifitseeritud spetsialistide nappust; ergutab andmekaitseinspektorit uurima kasulikke strateegiaid oma vabade ametikohtade nähtavuse suurendamiseks;
4.	väljendab heameelt Euroopa Andmekaitseinspektori järelmeetmete üle seoses Schrems II kohtuotsusega, keskendudes 2022. aastal eelkõige ELi institutsioonide lepingutele eraõiguslike üksustega, eelkõige suurte IKT-teenuste osutajatega, ning ELi institutsioonide ja ELi-väliste/EMP-väliste avaliku sektori asutuste või rahvusvaheliste organisatsioonide vahelistele kokkulepetele; 
5.	väljendab heameelt ELi institutsioonidele antud koolituse ning Euroopa Andmekaitseinspektori ja Euroopa Liidu Küberturvalisuse Ameti (ENISA) poolt 2022. aasta detsembris allkirjastatud vastastikuse mõistmise memorandumi üle; väljendab erilist heameelt Euroopa Andmekaitseinspektori osalemise üle koordineeritud järelevalvekomitees, mis tagab Europoli, Eurojusti ja Euroopa Prokuratuuri koordineeritud järelevalve; rõhutab, kui oluline on Euroopa Andmekaitseinspektori järelevalve- ja jõustamisalane töö tagamaks, et politsei- ja õigusvaldkonnas tegutsevad ELi institutsioonid järgivad täielikult kohaldatavat ELi andmekaitseõigustikku;
6.	väljendab heameelt Euroopa Andmekaitseinspektori järelmeetmete üle seoses kodanike andmetele juurdepääsu taotlusega; märgib, et Euroopa Andmekaitseinspektor tegi juhtumi kohta otsuse enne, kui kõik asjaolud olid kontrollitud ja kindlaks tehtud; märgib, et nii kaebuse esitaja kui ka Europol on Euroopa Andmekaitseinspektori otsuse vaidlustanud; võtab teadmiseks, et Euroopa Andmekaitseinspektori otsuse läbivaatamine on praegu peatatud, kuna küsimust arutab liikmesriigi kohus; rõhutab, kui oluline on kohandada inim- ja finantsressursse Euroopa Andmekaitseinspektori suureneva töökoormusega; tunnistab vajadust tehnilist kvalifikatsiooni omavate lisatöötajate järele, et tagada Euroopa Andmekaitseinspektori ülesannete suhtes nõuetekohased järelmeetmed; soovitab Euroopa Andmekaitseinspektoril sellega seoses oma tööprotsessi läbi vaadata, eelkõige kodanike kaebustega seoses, võttes arvesse kogu asjakohast teavet, ning teavitada eelarve täitmisele heakskiidu andmise eest vastutavat institutsiooni selles valdkonnas tehtud edusammudest;
7.	väljendab heameelt selle üle, et COVID-19 pandeemia tõttu moodustas Euroopa Andmekaitseinspektor sisemise rakkerühma, et jälgida ja hinnata ELi ja ELi institutsioonide tegevust; väljendab heameelt selle üle, et Euroopa Andmekaitseinspektor on osalenud tegevuses, mis on seotud ELi institutsioonide kui vastutavate töötlejate meetmete, algatuste ja ettepanekute hindamisega, COVID-19 pandeemia vastu võitlemiseks kavandatud tehnoloogiliste lahenduste hindamisega ja ELi institutsioonide jaoks suuniste andmisega, et aidata ELi institutsioonidel pandeemiaga asjakohaselt võidelda, tagades samal ajal andmekaitsealaste õigusaktide järgimise;
8.	võtab teadmiseks, et Euroopa Ombudsman lõpetas 2022. aastal uurimise Euroopa Andmekaitseinspektorit käsitlevas juhtumis 1995/2022/OAM, mis käsitles juurdepääsu dokumentidele, järeldades, et Euroopa Andmekaitseinspektori poolt dokumentidele nr 8–10 üldsusele täieliku juurdepääsu andmisest keeldumisel ei olnud tegu haldusomavoliga ning et Euroopa Andmekaitseinspektor on lahendanud kaebuse teise aspekti seoses taotlusega hõlmatud dokumentidega, andes täiendava osalise juurdepääsu ühele dokumendile, mis oli algetapis valesti redigeeritud; kutsub andmekaitseinspektorit üles kaaluma sisseprojekteeritud läbipaistvuse poliitika kehtestamist ja Euroopa Andmekaitseinspektori tegevusega seotud dokumentide ennetaval viisil avaldamist mõistliku aja jooksul ning kasutajasõbralikul ja kättesaadaval viisil.

